Document ID: /fineweb-2-swissfilter-quality_10-filterrobots/filtered/02049.jsonl.gz/18

МАЙСТОРСКИ КЛАС НА ЦЕРН 2023г.
През 2023г. българските ученици отново са поканени да участват в международен майсторски клас на ЦЕРН в България. Събитието се организира съвместно с ЦЕРН от Физическия факултет на Софийския университет, Института за ядрени изследвания и ядрена енергетика на Българска академия на науките, София Тех Парк, Народна астрономическа обсерватория и планетариум “Николай Коперник”, Физико-технологичен факултет на Пловдивски университет "Паисий Хилендарски" и с подкрепата на проект OSOS (Отворени училища за отворено общество) по Европейска програма Horizon 2020 за научни изследвания и иновации. Международният майсторски клас на ЦЕРН се организира всяка година в рамките на International Particle Physics Outreach Group IPPOG.
Това е ден за научни изследвания на учениците, на възраст от 15 до 19 години. Участвайки в събитието учениците ще могат за един ден активно да преживеят как и какво изследват физиците на елементарните частици. В майсторския клас на ЦЕРН в България учениците ще извършват измервания по данни на експериментите CMS и ALICE. След уводни лекции по теория на елементарните частици, описание на детектора и обяснения за методиката на изследванията, учениците ще направят сами оценката на данните от експериментите на големия адронен ускорител на частици LHC в CERN, Женева. В края на деня получените резултати ще бъдат обсъдени на видео-конференция с учени от ЦЕРН и с други международни участници, както в истинска научна колаборация.
Тази година майсторките класове на ЦЕРН ще бъдат открити на 24.02.2023 г. от 16:00 в София Тех Парк с лекциите на проф. Леандър Литов на тема "Физика на частиците" и "Въведение в ЦЕРН" от инж. Зорница Захариева.
Лекциите ще бъдат в хибриден формат - на място в София Тех Парк и онлайн през Zoom линка на страницата на събитието. Те са отворени за всички участници в класовете.
Класът по "Терапия с частици" ще се проведе на 10.02.2023 в София Тех Парк. Желаещите да участват, трябва да се регистрират на страницата на класа.
Класове CMS и ALICE на ЦЕРН ще се проведат последователно в няколко града в страната на датите, както следва:
15 март 2023 - за учениците от Враца - в ППМГ "Акад. Иван Ценов", гр. Враца
Координатор - доц. Венелин Кожухаров, г-жа Пепа Павлова и г-н Пламен Варчев
30 ученика
16 март 2023 - за учениците от Пазарджик – в ПМГ "Константин Величков", гр. Пазарджик
Координатори – гл.ас. Мариана Шопова и г-жа Теодора Маркова
30 ученика
22 март 2023 - за учениците от Варна и близки населени места - в НАОП “Н.Коперник”, гр. Варна
Координатор - г-жа Свежина Димитрова и гл.ас. Румяна Хаджийска
30 ученика
29 март 2023 -за учениците от страната и София - в София Тех Парк
Координатори - гл.ас. Румяна Хаджийска
40 ученика
Начало на майсторския клас е 10:00ч., а видео конференцията с ЦЕРН е в 17:00ч. Подробната програма ще бъде обявена допълнително на страницата на събитието. Водещ принцип при избора на участниците ще бъде техният интерес към физиката и науката като цяло. Учителите - координатори ще подберат участниците в майсторските класове в отделните градове.
Учениците, кандидатстващи за класа в София трябва да се регистрират като попълнят регистрационната форма. Формите за регистрация ще бъде отворени от 15 февруари. Броят на участниците за класа в София е ограничен. Кандидатите ще бъдат приемани по реда на тяхната регистрация.